<classify> MRATIBU wa Mradi wa Kufua Umeme wa Maporomoko ya Maji wa Julius Nyerere JNHPP, Stephen Manda amesema wataalamu wa ndani katika sekta mbalimbali, ikiwamo ya ununuzi na ugavi wana nafasi kubwa ya kusaidia kufanikisha utekelezaji wa mradi huo mkubwa.Manda aliyasema hayo alipowasilisha mada kwenye Kongamano la 10 la Wataalamu wa Ununuzi na Ugavi linalofanyika jijini hapa, alipoelezea kuhusu utekelezaji wa Mradi wa Kufua Umeme wa Julius Nyerere unaotekelezwa katika Mto Rufiji.Mradi huo unaotekelezwa kwa asilimia 100 na serikali unatarajia kugharimu takribani Sh trilioni 6.58 na unatekelezwa katika kipindi cha miezi 42 na utakuwa na uwezo wa kuzalisha megawati 2,115. Alisema ili kutekeleza mradi huo kwa ufanisi na kwa kiwango cha juu ni vema wataalamu wa ndani katika nyanja zote zinazohusika kufanya majukumu yao kwa weledi na kuacha kufanya kazi kwa mazoea.Akizungumzia fursa za mradi huo, Manda alisema mbali na kuwezesha nchi kuzalisha umeme mwingi, ni mradi ambao utaajiri Watanzania wengi katika kada mbalimbali katika ajira za moja kwa moja na zile zisizo za moja kwa moja.Matarajio ni kuwa asilimia 80 ya ajira za kwenye mradi huu zitakuwa ni kwa Watanzania wa taaluma mbalimbali, niwatake Watanzania ambao watapata fursa ya kuajiriwa katika mradi huo kujituma na kutekeleza majukumu yao kwa weledi na kuonesha uwezo kuwa tunaweza, alisema Manda.Alisema kwa sasa ambapo mradi umetekelezwa kwa asilimia 10, tayari umetoa ajira 2,004, ambako watumishi 1,723 ni Watanzania wa kada mbalimbali na watumishi 381 kutoka nje ya Tanzania.Ofisa Manunuzi wa Kiwanda cha Sukari TPC-Moshi aliipongeza serikali kutambua taaluma ya ununuzi na ugavi na kuishirikisha kwenye miradi mingi ya maendeleo ikiwamo mradi huo wa Julius Nyerere. Ofisa Manunuzi wa TARURA- Dodoma, Asha Kambi aliwahimiza wanataaluma ya ununuzi na ugavi kuhakikisha wanafuata taratibu ili kuondoa kunyooshewa vidole na kupakwa mafuta kuwa kwenye manunuzi kuna asilimia 10 wanayopata na kuhusishwa na rushwa.  <topic>: kitaifa 